Na temelju članka 289. Zakona o socijalnoj skrbi („Narodne novine“, broj 18/22, 46/22, 119/22, 71/23 i 156/23) i članka 37. Statuta Grada Šibenika (“Službeni glasnik Grada Šibenika”, broj 2/21), Gradsko vijeće Grada Šibenika na 26. sjednici od 9. travnja 2025. godine, d o n o s i

**ODLUKU**

**o izmjenama i dopunama**

**Odluke o socijalnoj skrbi Grada Šibenika**

Članak 1.

U Odluci o socijalnoj skrbi Grada Šibenika („Službeni glasnik Grada Šibenika“, broj 6/23 i 8/24), članak 11. mijenja se i glasi:

„Članak 11.

Prava iz socijalne skrbi utvrđena ovom Odlukom, izuzevši prehranu u pučkoj kuhinji i uslugu smještaja beskućnika, mogu ostvariti hrvatski državljani s prijavljenim prebivalištem na području Grada Šibenika, stranci sa stalnim boravkom i dugotrajnim boravištem na području Grada Šibenika, osobe bez državljanstva s privremenim, stalnim boravkom i dugotrajnim boravištem na području Grada Šibenika te stranci pod supsidijarnom zaštitom, azilanti i stranci pod privremenom zaštitom te članovi njihovih obitelji koji zakonito borave u Republici Hrvatskoj, kao i stranci s utvrđenim statusom žrtve trgovanja ljudima.“

Članak 2.

U članku 15., stavku 1., iza točke 1. dodaje se točka 1.1. i glasi: „1.1. pravo na naknadu za troškove stanovanja korisnicima novčane naknade za nezaposlene hrvatske branitelje iz Domovinskog rata i članove njihovih obitelji“, a iza točke 8. dodaje se točka 8.1. i glasi: „8.1. pravo na podmirenje troškova prehrane učenika u produženom boravku u osnovnoj školi“.

Članak 3.

Iza članka 16., dodaje se podglava 1.1. koja glasi: „1.1. Pravo na naknadu za troškove stanovanja korisnicima novčane naknade za nezaposlene hrvatske branitelje iz Domovinskog rata i članove njihovih obitelji“ te se dodaje članak 16.a i glasi:

„Članak 16.a

(1) Pravo na naknadu za troškove stanovanja korisnicima novčane naknade za nezaposlene hrvatske branitelje iz Domovinskog rata i članove njihovih obitelji ostvaruju hrvatski branitelji iz Domovinskog rata s prebivalištem na području Grada Šibenika koji ostvaruju pravo na novčanu naknadu temeljem rješenja Upravnog odjela za zdravstvo, socijalnu skrb, branitelje i civilne stradalnike iz Domovinskog rata, Odsjeka za hrvatske branitelje i civilne stradalnike iz Domovinskog rata Šibensko-kninske županije.

(2) Troškovi stanovanja iz stavka 1. odnose se na najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade.

(3) U ostvarivanju i praćenju navedenog prava, ovaj Odjel redovito surađuje s nadležnim Odsjekom za hrvatske branitelje i civilne stradalnike iz Domovinskog rata Šibensko-kninske županije.

(4) Naknada za troškove stanovanja korisniku iz stavka 1. određuje se u iznosu od 50,00 eura mjesečno.

(5) Na utvrđivanje ovog prava odgovarajuće se primjenjuju odredbe koje se odnose na naknadu za troškove stanovanja.“

Članak 4.

Iza članka 24., dodaje se podglava 8.1. koja glasi: „8.1. Pravo na podmirenje troškova prehrane učenika u produženom boravku u osnovnoj školi“ te se dodaje članak 24.a koji glasi:

„Članak 24.a

(1) Pravo na podmirenje troškova prehrane učenika u produženom boravku u osnovnoj školi koja je uvrštene u Mrežu osnovnih škola Grada Šibenika („Službeni glasnik Grada Šibenika“, broj 12/20), može ostvariti roditelj/skrbnik djeteta koji ima prebivalište na području Grada Šibenika na preporuku stručnog tima Odjela za djecu, brak i obitelj Hrvatskog zavoda za socijalni rad, Područni ured Šibenik.

(2) Pravo se priznaje za razdoblje tekuće školske godine, odnosno do prestanka potrebe za podmirenjem usluge iz stavka 1.

(3) Pravo na podmirenje troškova prehrane učenika u produženom boravku u osnovnoj školi i način isplate utvrđuje Odjel svojim rješenjem.“

Članak 5.

U članku 29., točka a) mijenja se i glasi:

„a) umirovljenici stariji od 65 godina s mirovinom nižom od prosječne starosne mirovine sukladno statističkim podacima Hrvatskog zavoda za mirovinsko osiguranje koji se odnose na Područni ured u Šibeniku, dokaz – odrezak mirovine,“.

Članak 6.

U članku 34., stavku 3., podstavku 1., iza teksta: „pravo na naknadu za troškove stanovanja,“ dodaje se tekst: „pravo na naknadu za troškove stanovanja korisnicima novčane naknade za nezaposlene hrvatske branitelje iz Domovinskog rata i članove njihovih obitelji,“, a iza teksta: „pravo na pomoć za podmirenje troškova boravka djece u predškolskoj ustanovi“, dodaje se tekst: „,pravo na podmirenje troškova prehrane učenika u produženom boravku u osnovnoj školi“.

Članak 7.

U članku 36., stavku 2., iza teksta: „prava na naknadu za troškove stanovanja“, dodaje se tekst: „,prava na naknadu za troškove stanovanja korisnicima novčane naknade za nezaposlene hrvatske branitelje iz Domovinskog rata i članove njihovih obitelji“, a iza teksta: „jednokratnoj novčanoj pomoći“, dodaje se tekst: „,pravu na podmirenje troškova prehrane učenika u produženom boravku u osnovnoj školi“.

Članak 8.

Ova Odluka stupa na snagu osmog dana od dana objave u „Službenom glasniku Grada Šibenika“.

KLASA:550-01/25-01/03

URBROJ: 2182-1-05/1-25-5

Šibenik, 9. travnja 2025.

PREDSJEDNIK

dr.sc. Dragan Zlatović,v.r.